Orange Is the New Black

Το Orange is the New Black είναι αμερικανική κωμικοδραματική σειρά παραγωγής της δημοφιλούς υπηρεσίας στρίμινγκ βίντεο κατ'απαίτηση Netflix. Δημιουργήθηκε από την Τζέντζι Κόχαν και βασίζεται στο βιβλίο της Πάιπερ Κέρμαν Orange is the New Black: My year in a women's prison όπου η ίδια περιγράφει τις εμπειρίες της από τη φυλάκισή της.

Πλοκή

Η αμφιφυλόφιλη Πάιπερ Τσάπμαν ζει μαζί με τον αρραβωνιαστικό της Λάρι Μπλουμ στη Νέα Υόρκη. Στο παρελθόν, η Πάιπερ είχε ερωτική σχέση με τη λαθρέμπορο ναρκωτικών Άλεξ Βος την οποία βοηθούσε με τη διακίνηση. Χρόνια μετά τη διακοπή της σχέσης τους, η Άλεξ δικάζεται για τις πράξεις της και καταδίδει την Πάιπερ με σκοπό να μειώσει την ποινή της. Συνεπώς, η Πάιπερ παραδίδεται οικειοθελώς στη φυλακή του Λίτσφιλντ για να εκτίσει την ελάχιστη ποινή των 15 μηνών. Η πλοκή περιστρέφεται γύρω από την επανασύνδεσή της με την Άλεξ αλλά και τις ιστορίες, τις φιλίες, τις έχθρες, τις συγκρούσεις αλλά και την επεισοδιακή καθημερινότητα των υπόλοιπων συγκρατουμένων της.

Σημασία του ονόματος

Ο τίτλος της σειράς Orange is the New Black βασίζεται στην αγγλική φράση "___ is the new black", που χρησιμοποιείται για να δηλώσει πως κάτι το νέο μπαίνει στη μόδα εκτοπίζοντας το προηγούμενό του• στη συγκεκριμένη περίπτωση, το πορτοκαλί (orange) αναφέρεται στο χρώμα των στολών που φορούν οι νεοφερμένες κατάδικοι στη φυλακή. Ουσιαστικά, δηλαδή, το όνομα δηλώνει τη νέα κατάσταση της φυλακής στην οποία πρέπει να προσαρμοστεί το κεντρικό πρόσωπο, Πάιπερ, αφού πλέον για αυτήν, αποτελεί κάτι το φυσιολογικό, που βρίσκεται στη "μόδα", αφήνοντας συγχρόνως πίσω τη μέχρι πρότεινος γαλήνια ζωή της.

Χαρακτήρες

Κύριοι χαρακτήρες

Πάιπερ Τσάπμαν (Τέιλορ Σίλινγκ): Η Πάιπερ οδηγείται στη φυλακή από την ομολογία της πρώην κοπέλας της και συναδέλφου της στο καρτέλ ναρκωτικών Άλεξ Βος. Πριν την είσοδό της στη φυλακή, αποδέχτηκε την πρόταση γάμου του αρραβωνιαστικού της, Λάρι, ενώ συγχρόνως, έχει ξεκινήσει με δειλά βήματα μια διαδικτυακή επιχείρηση μαζί με την κολλητή της, Πόλι. Στη φυλακή, τη διακρίνουν οι γνώσεις της και οι μικρές "διαλέξεις" της. Ο σύμβουλός της, Σαμ Χίλι, δείχνει από την αρχή μεροληψία και συμπάθεια απέναντί της βοηθώντας τη και θεωρώντας τη την πιο λογική από τις υπόλοιπες, ενώ επίσης της τρέφει μεγάλη εμπιστοσύνη. Κατά την κάθειρξή της, απατά το Λάρι με την Άλεξ. Με παρέμβαση της Πάιπερ, η Άλεξ επιστρέφει στη φυλακή ύστερα από την παραβίαση της αναστολής της. Στη φυλακή στήνει επίσης μια επιχείρηση διακίνησης χρησιμοποιημένων εσωρούχων, όπου γνωρίζει και τη Στέλλα, με την οποία συνάπτουν σχέση παροδικά.
Άλεξ Βος (Λόρα Πρέπον): Η Άλεξ, πρώην έμπορος σε διεθνές καρτέλ ναρκωτικών, είχε στο παρελθόν ερωτική σχέση με την Πάιπερ με την οποία ταξίδευαν για τις αποστολές τους σε όλο τον κόσμο και πολλά χρόνια μετά από τη λήξη της, την κατονομάζει ως συνένοχο. Κόρη μιας μητέρας που έκανε τέσσερις δουλειές και ενός αποτυχημένου ροκ σταρ, υπήρξε εθισμένη στην ηρωίνη αλλά αποτοξινώθηκε στη φυλακή. Η ίδια τονίζει πως η μόνη δουλειά που ξέρει να κάνει καλά είναι η διακίνηση ναρκωτικών. Η Άλεξ είναι κατανοητική και έχει καλή αντίληψη ενώ βιώνει επίσης μια σχέση αγάπης-μίσους με την Πάιπερ. Ύστερα από τη δίκη των δυο τους, η Άλεξ, αντίθετα απ' ό,τι συμβούλεψε την Πάιπερ να κάνει, αλλάζει την τελευταία στιγμή πορεία και ενοχοποιεί το αφεντικό της, κερδίζοντας έτσι μια πρόωρη αποφυλάκιση με αναστολή, την οποία όμως θα παραβεί λόγω της "παγίδας" της Πάιπερ να την επαναφέρει στη φυλακή. Ανησυχεί πως το πρώην αφεντικό της, ο Κούμπρα, σχεδιάζει να τη σκοτώσει εντός φυλακής, κάτι που αποδεικνύεται αληθές όταν ένας παλιός συνεργάτης της αναλαμβάνει δουλειά εκεί και ετοιμάζεται να της επιτεθεί. 
Γκαλίνα Ρέζνικοφ "Κόκκινη"(Κέιτ Μάλγκριου): Η Κόκκινη, μια Ρωσίδα ιδιοκτήτρια εστιατορίου/παντοπωλείου, στη φυλακή λόγω ανάμειξης με τη μαφία, τροφοδοτεί τη φυλακή με απαγορευμένα αντικείμενα (καλλυντικά, τρόφιμα κ.τ.λ.) και βρίσκεται σε υψηλή υπόληψη ανάμεσα στις φυλακισμένες. Άτυπα θεωρείται η αρχηγός της ομάδας των λευκών. Αρχικά εργαζόταν ως σεφ της φυλακής, ωστόσο αφότου κατηγορήθηκε εσφαλμένα για την επιχείρηση διακίνησης ναρκωτικών, της αφαιρέθηκαν τα καθήκοντά της. Η Κόκκινη θεωρείται από πολλές φυλακισμένες ως μητρική φιγούρα καθώς τις βοηθά να αποτοξινωθούν από τα ναρκωτικά. Συνεργάζεται με τα "χρυσά κορίτσια" της φυλακής. Η αντιπαλότητά της με τη Βι, παλιά εχθρό της, την οδηγεί παραλίγο στο να τη σκοτώσει. Η οικογενειακή επιχείρησή της, απουσία της, κλείνει. Είναι παντρεμένη με τον Ντμίτρι και έχει δύο γιους, τον Βασίλι και τον Γιούρι. 
 Σουζάν Γουόρεν  (Ούζο Αντούμπα): Η Γουόρεν είναι μια καλοσυνάτη και συχνά ασταθής κρατούμενη. Η Γουόρεν αρχικά είχε αναπτύξει ερωτικό ενδιαφέρον για την Πάιπερ. Φοβάται να μιλά μπροστά σε κόσμο, ωστόσο είναι ταλαντούχα στην υποκριτική και την ποίηση. Μεγάλωσε σε θετή οικογένεια, η οποία παρά την αγάπη της, την καταπίεζε με τις απαιτήσεις της από αυτή. Αργότερα, γοητεύεται από την παρουσία της Βι και από τη σημασία που της δίνει, σαν μητρική φιγούρα, χωρίς έτσι να καταλάβει ότι υπήρξε θύμα εκμετάλλευσης από αυτήν. Η Γουόρεν γράφει επίσης ένα μυθιστόρημα επιστημονικής φαντασίας που διαβάζουν φανατικά οι φυλακισμένες.
Τάσα Τζέφερσον "Τέιστι" (Ντανιέλ Μπρουκς): Η Τέιστι, μια φιλική κρατούμενη, μεγάλωσε ορφανή και περιήλθε στην προστασία της Βι που της φερόταν σαν κόρη της, με αντάλλαγμα την εργασία της ως βαποράκι στην επιχείρηση ναρκωτικών της. Είναι στενή φίλη της Πουσέι. Ύστερα από την καθοδήγηση της Πουσέι και τη μεταμόρφωση από τη Σοφία, αφήνεται ελεύθερη με αναστολή· μην έχοντας όμως κάποιον στον έξω κόσμο, παραβιάζει εσκεμμένα την αναστολή της για να επανέλθει στη φυλακή μαζί με τις φίλες της. Με τον ερχομό της Βι στη φυλακή, την οποία γνώριζε από 15 χρόνια πριν, γίνεται μέλος της συμμορίας της αλλά ύστερα από ένα επεισόδιο, η ίδια εκδιώχνεται από τη συμμορία και εν τέλει, παροτρύνει και πετυχαίνει να πείσει τις άλλες συμμορίτισσές της να την εγκαταλείψουν. Τη διακρίνει η λογική. 
Πουσέι Ουάσινγκτον (Σαμίρα Γουάιλι): Η Πουσέι, κόρη ταγματάρχη, είναι στη φυλακή λόγω πώλησης μαριχουάνας. Είναι έξυπνη και αστεία και εργάζεται στη βιβλιοθήκη μαζί με τη φίλη της, Τέιστι, για την οποία τρέφει έντονα αισθήματα. Αυτή όμως τη βλέπει μόνο ως καλή φίλη. Η Πουσέι πήρε το όνομά της από τη γαλλική πόλη Poussay, όπου είχε μετατεθεί ο πατέρας της όταν γεννήθηκε. 
Τίφανι Ντόγκετ (Ταρίν Μάνινγκ): Η Ντόγκετ φυλακίστηκε με την κατηγορία του φόνου μιας υπαλλήλου σε μια κλινική αμβλώσεων. Η παρερμηνεία της πράξης της αυτής γίνεται βάση της οικονομικής και δικαστικής υποστήριξής της από θρησκευτικές ομάδες, οι οποίες θεώρησαν ότι το έπραξε ως ένδειξη αποτροπιασμού κατά της πρακτικής, ενώ η πραγματική αιτία ήταν ότι η εν λόγω υπάλληλος την είχε ειρωνευτεί σχετικά με την πέμπτη έκτρωσή της. Ως αποτέλεσμα, γίνεται μια φανατική ακόλουθος και κήρυκας της διδασκαλίας του Χριστού. Κατά την έξοδό της, είναι ακόμη πιο αδιάλλακτη και η μισαλλοδοξία της την οδηγεί στο να επιτεθεί στην Πάιπερ. Αναπτύσσει, επίσης, φιλία με το Χίλι και απορρίπτεται από τις μέχρι πρότινος πειθήνιες φίλες της, αποστρεφόμενη πλέον στη Μπιγκ Μπου. Επιπλέον, αναπτύσσει δεσμό με το φύλακα Κόουτς.
Λόρνα Μορέλο (Γιέλ Στόουν): Η ιταλοαμερικανικής καταγωγής Μορέλο, με την έντονη νεοϋορκέζικη προφορά της, είναι συμπαθής προς όλους στη φυλακή για τη θηλυπρέπεια, το ρομαντισμό και το πρόσχαρο του χαρακτήρα της. Έχοντας φυλακιστεί λόγω απάτης σε σελίδες διαδικτυακών αγορών και λόγω του ότι παρενοχλούσε τον "αρραβωνιαστικό" της, Κρίστοφερ, εν τέλει παντρεύεται το Βινς Μούτσιο, έναν επισκέπτη της στη φυλακή, με τον οποίον ερωτεύτηκαν παράφορα.
Σοφία Μπουρσέτ (Λαβέρν Κοξ): Η Σοφία, πρώην πυροσβέστης και πλέον διεμφυλική γυναίκα, εκτίει ποινή για απάτη με πιστωτικές κάρτες, την οποία σοφίστηκε για να χρηματοδοτήσει τη φυλετική μετάβασή της. Η σύζυγός της, Κριστάλ, την επισκέπτεται συχνά στη φυλακή αλλά είναι εμφανές ότι είναι σε δύσκολη θέση με το νέο της "πρόσωπο". Ο γιος της Σοφία, Μάικλ, ο οποίος την κατέδωσε στην αστυνομία, της συμπεριφέρεται επίσης εχθρικά. Η Σοφία είναι η κομμώτρια της φυλακής και είναι αρκετά μορφωμένη, δεδομένου ότι διδάσκει πολλές φορές πράγματα στις συγκρατούμενές της, ενώ επίσης είναι ενεργή σε θέματα διεκδίκησης δικαιωμάτων. Έχει στενές σχέσεις με την αδελφή Ίνγκαλς. Οι διαφορές της με τη Μεντόζα γίνονται αιτία να βρεθεί στο στόχαστρο τρανσφοβικών επιθέσεων και να οδηγηθεί για την προστασία της στην απομόνωση.
Νταγιανάρα Ντίαζ 'Ντάγια' (Ντάσα Πολάνκο): Η Ντάγια είναι η καλοσυνάτη και ταλαντούχα κόρη της Αλέιντα Ντίαζ, μαζί με την οποία εκτίουν ποινή για τη συμμετοχή τους σε δραστηριότητες σχετικά με ναρκωτικά στο σπίτι τους. Η σχέση με τη μητέρα της είναι ταραχώδης καθώς η Αλέιντα παραμελούσε αυτήν και τα υπόλοιπα παιδιά της. Η Ντάγια αναπτύσσει ερωτική σχέση και μένει έγκυος από το φύλακα Μπένετ και, προκειμένου να τον προστατεύσει από την κατηγορία βιασμού, συνεργάζεται απρόθυμα με την Κόκκινη για να οργανώσουν ένα σχέδιο ενοχοποίησης του φύλακα Μέντες. Ο Μπένετ της κάνει πρόταση γάμου εντός φυλακής και υπόσχεται ότι θα την υποστηρίζει μέχρι την αποφυλάκισή της. Ωστόσο, σύντομα την εγκαταλείπει λόγω τρομοκρατίας που δέχθηκε από το σύντροφο της μητέρας της και εκείνη γεννά την κόρη τους. 
Αλέιντα Ντίαζ (Ελίζαμπεθ Ροντρίγκεζ): Η Αλέιντα, μητέρα της Ντάγια, είναι εγωκεντρική, ζηλιάρα και αγενής προς την κόρη της. Εκτός από αυτήν, έχει άλλα τέσσερα παιδιά, τα οποία ωστόσο παραμελούσε για να διασκεδάζει με τον αγαπητικό της, την επιχείρηση ναρκωτικών του οποίου φιλοξενούσε στο σπίτι της. Ο σύντροφος της, Σεζάρ, την απατά εν αγνοία της και τρομοκρατεί τα παιδιά της, των οποίων την επιμέλεια έχει αναλάβει. Ύστερα από την εγκυμοσύνη της Ντάγια, παραινεί το φύλακα Μπένετ να δώσουν για υιοθεσία το παιδί τους. Αντιλαμβανόμενη τη λάθος επιρροή που ασκούσε στην κόρη της σχετικά με το θέμα αυτό, τηλεφωνεί στην ενδιαφερόμενη θετή μητέρα του παιδιού και ακυρώνει την υιοθεσία. 
Μπρουκ Σόσο (Κιμίκο Γκλεν): Η Σόσο, φυλακισμένη για πολιτική διαμαρτυρία, είναι μια ενεργή ακτιβίστρια η οποία νιώθει αμήχανη απέναντι στη νέα κατάσταση της φυλακής. Από την άφιξή της, προσκολλάται στην Πάιπερ την οποία ακολουθεί παντού. Οι υπόλοιπες κρατούμενες τη θεωρούν αφελή και φλύαρη και δεν την παίρνουν στα σοβαρά, ενώ συχνά την χλευάζουν για πράγματα όπως το επώνυμό της ή την απροθυμία της να χρησιμοποιήσει αποσμητικό και να κάνει μπάνιο. Η Σόσο υπήρξε επίσης η πρωτεργάτρια μιας απεργίας πείνας. Η αποπομπή της από τη θρησκευτική ομάδα της Νόρμα την οδηγεί σε σύγκρουση με τις υπόλοιπες "πιστές", με αποτέλεσμα την παρολίγον αυτοκτονία της από αντικαταθλιπτικά. Ωστόσο, έπειτα βρίσκει καταφύγιο στην ομάδα της Τέιστι. 
Γκλόρια Μεντόζα(Σελένις Λέιβα): Πορτορικανής καταγωγής και μητέρα τεσσάρων παιδιών, η Μεντόζα είναι αρχηγός της ομάδας των Λατινοαμερικανών. Έχει υποστεί βία από το σύντροφό της, τον οποίο συγχωρούσε πάραυτα, κάτι που αποδεικνύει τη συμπόνια της, και βρίσκεται στη φυλακή λόγω απάτης με κουπόνια σίτισης. Αφότου η Κόκκινη κατηγορήθηκε για διακίνηση ναρκωτικών μέσω της κουζίνας της, το πόστο της αναλαμβάνει αυτή με την ομάδα της. Νιώθει ένοχη για την κακή σχέση με τα παιδιά της, γεγονός που την εξωθεί στο να κάνει εχθρό της τη Σοφία.
Τζανέ Γουότσον (Βίκυ Τζόντι): Η Γουότσον, μια χαρισματική αθλήτρια, βρίσκεται στη φυλακή λόγω της συμμετοχής της σε ένοπλη ληστεία. Διαφαίνεται πως η ίδια ευθύνεται σε μεγάλο βαθμό για την κατάληξή της, σε αυτό όμως ίσως και να έπαιξε ρόλο η αυστηρή ανατροφή της σε μουσουλμανική οικογένεια και η σύγκρουσή της με τα πιστεύω των γονέων της. Στη φυλακή, είναι ιδιαίτερα οξύθυμη, αγενής και νευρική και οδηγείται συχνά στην απομόνωση.
Κάρι Μπλακ "Μπιγκ Μπου" (Λία Ντελάρια): Η Μπιγκ Μπου είναι μια αρρενωπή λεσβία. Θέλει να προβάλλει την εικόνα της επιθετικής και της κυρίαρχης κρατούμενης, στην πραγματικότητα ωστόσο είναι φιλική και ανεκτική. Η Μπου αναπτύσσει φιλία με την αποπεμφθείσα από τον κύκλο φίλων της Ντόγκετ και συνεργάζεται μαζί της για να τιμωρήσει το φύλακα που βίασε τη δεύτερη.
Έρικα Τζόουνς "Γιόγκα Τζόουνς" (Κόνστανς Σούλμαν): Η Γιόγκα Τζόουνς, η οποία βρίσκεται στη φυλακή λόγω φόνου εξ αμελείας ενός παιδιού που η ίδια νόμισε για ζώο, το οποίο είχε καταπατήσει το κτήμα όπου καλλιεργούσε μαριχουάνα, είναι μια γαλήνια, ειρηνική και υπομονετική κρατούμενη η οποία διδάσκει γιόγκα στη φυλακή. Τη χαρακτηρίζει η ήρεμη φύση της. Ο άδικος εγκλεισμός της Γουότσον στην απομόνωση παρακινεί την Τζόουνς να λάβει μέρος στην απεργία πείνας της Σόσο.
Νόρμα Ρομάνο (Άνι Γκόλντεν): Η μουγγή πιστή φίλη και βοηθός στην κουζίνα της Κόκκινης. Παρά την αδυναμία ομιλίας της, είναι αγαπητή από πολλούς στη φυλακή και γίνεται η αρχηγός μιας αίρεσης διαλογισμού. Είναι στη φυλακή λόγω της δολοφονίας του χίπη συντρόφου της.
Σίντι Χέιες "Μπλακ Σίντι" (Αντριέν Σι Μουρ): Η Μπλακ Σίντι είναι μια ξέγνοιαστη και ανεύθυνη κρατούμενη. Πριν τη φυλακή, εργαζόταν ως υπάλληλος ασφαλείας σε αεροδρόμιο, όπου συχνά επιδείκνυε τις τάσεις κλεπτομανίας της κλέβοντας  προσωπικά αντικείμενα από τις αποσκευές επιβατών, συνήθεια που προφανώς την οδήγησε στην κατάσταση που βρίσκεται. Είναι φυγόπονη και δεν αναλαμβάνει τις υποχρεώσεις της. Αρχικά για λόγους πρακτικούς αλλά κατόπιν για ειλικρινείς και συναισθηματικούς, αλλάζει πίστη και γίνεται Εβραία.  
Αδελφή Τζέιν Ίνγκαλς (Μπεθ Φάουλερ): Είναι μια καλοσυνάτη και φιλειρηνική κρατούμενη που βοηθάει στη λειτουργία του παρεκκλησιού της φυλακής. Αν και καλόγρια, αποδεικνύεται μέσω αναδρομών στο παρελθόν της πως ήταν ιδιαίτερα τολμηρή, προκλητική και ίσως λίγο ναρκισσίστρια με τις πράξεις της. Στη φυλακή οδηγήθηκε από πράξη πολιτικής διαμαρτυρίας. Η συνολική της δράση είχε ως αποτέλεσμα να αφοριστεί από την εκκλησία. Εντός φυλακής, είναι πιο μοντέρνα και αποδεκτική από ό,τι θα περίμενε κανείς. Είναι καλή φίλη με τη Σοφία και την Τζόουνς. 
Λιάν Τέιλορ (Έμα Μάιλς): Αρχικά το δεξί χέρι της Ντόγκετ στη φυλακή. Παρά τη σχέση τους, η Λιάν απογοητεύεται από τον ηγεμονισμό της και την εγκαταλείπει. Προέρχεται από οικογένεια Άμις και το έγκλημά της είναι η κατοχή ναρκωτικών. 
Μαρία Ρουίθ (Τζέσικα Πόμεντελ): Η Μαρία είναι η συγκάτοικος της Ντάγια. Η γέννα της και η απομάκρυνση από αυτήν του μωρού της προκαλούν ιδιαίτερη θλίψη και συμπόνια από τις υπόλοιπες φυλακισμένες. Θεωρεί την Αλέιντα και την Ντάγια ως παράδειγμα προς αποφυγή. Ο  λιγομίλητος και στωικός σύντροφός της που την επισκέπτεται συχνά και φροντίζει την κόρη τους, αλλάζοντας νοοτροπία, σταματά να την επισκέπτεται φοβούμενος την επίδραση που θα έχει το περιβάλλον της φυλακής στο μωρό τους.
Μαρισόλ Γκονθάλες "Φλάκα" (Τζάκι Κρούζ): Η αφελής αλλά εξωστρεφής και αστεία φίλη της Μαρίτσα. Ανήκει στην ομάδα των λατινοαμερικανών, οι οποίες την κοροϊδεύουν συχνά για τις ασυναρτησίες που λέει· εργάζεται στην κουζίνα. Είναι γκοθ και ακούει Depeche Mode και The Smiths.
Μαρίτσα Ράμος (Νταϊάν Γκερέρο): Η φίλη της Φλάκα. Σε αντίθεση με τις υπόλοιπες φυλακισμένες, είναι αρκετά όμορφη, ενώ χαρακτηρίζεται από το πικάντικο και το έξυπνο του χαρακτήρα της, χωρίς ωστόσο να λείπουν και ορισμένες αφέλειες. Έχει ένα παιδί. 
Ανίτα Ντεμάρκο (Λιν Τούτσι): Ιταλίδα ηλικιωμένη κατάδικος η οποία υπήρξε μία από τις πρώτες που υποδέχτηκαν την Πάιπερ στη φυλακή. Υπήρξε επίσης από τις πρώτες συγκρατούμενές της στο ίδιο κελί. 
Μπλάνκα Φλόρες (Λόρα Γκόμεζ): Η Φλόρες είναι μια κρατούμενη την οποία οι υπόλοιπες θεωρούσαν αρχικά ως τρελή ή δαιμονισμένη. Στο δεύτερο κύκλο, γίνεται πιο ομιλητική και φιλική και εντάσσεται στον κύκλο των λατινοαμερικανών, συνεργαζόμενη μαζί τους στην κουζίνα. 
Μέι Τσανγκ (Λόρι Ταν Τσιν): Η Τσανγκ είναι μια ηλικιωμένη κι οξύθυμη Κινέζα κρατούμενη, υπεύθυνη για το κυλικείο της φυλακής. Φυλακίστηκε λόγω του ηγετικού ρόλου που κατείχε σε μια εγκληματική οργάνωση.

 Νεκροί χαρακτήρες 

Τρίσια Μίλερ (Μαντλίν Μπριούερ): Η Τρίσια, μια από τις νεότερες κρατούμενες, είναι μια ναρκομανής που εξασφαλίζει τη δόση της από το φύλακα Μέντες. Πριν τη φυλάκισή της, ήταν άστεγη και έκλεβε διάφορα μικροαντικείμενα. Ύστερα από την αδυναμία του Μέντες να της παράσχει τη δόση της, η Τρίσια βιώνει σύνδρομο στέρησης και πάει οικειοθελώς στην απομόνωση ως ένδειξη μεταμέλειας και αναγνώρισης του λάθους της στην Κόκκινη, η οποία όμως δεν της συγχωρεί το παραστράτημά της και την αποβάλλει από την ομάδα της. Κατά την επιστροφή της από την απομόνωση δεν επιθυμεί να συνεχίσει τη συνεργασία της με το φύλακα Μέντες, που όμως απαιτώντας από αυτήν να διακινεί τα ναρκωτικά που εισάγει στο Λίτσφιλντ την ωθεί στο να τα καταναλώσει και να πεθάνει από υπερβολική δόση. Όταν ο Μέντες την ανακαλύπτει νεκρή στην αποθήκη, αλλοιώνει τη σκηνή του θανάτου της κάνοντας να φαίνεται πως η ίδια απαγχονίστηκε.
Υβόν Πάρκερ "Βι" (Λορέν Τουσέν): Η Βι, η οποία είχε ξαναβρεθεί στη φυλακή στο παρελθόν, είναι μια πανίσχυρη, διεκδικητική κι εξουσιαστική κρατούμενη. Στον έξω κόσμο, ήταν αρχηγός κυκλώματος διακίνησης ναρκωτικών, χρησιμοποιώντας μικρά παιδιά ως τα βαποράκια της, με αντάλλαγμα την παροχή "μητρικής" φροντίδας. Έχει επίσης εχθρικές σχέσεις με την Κόκκινη, στην οποία είχε επιτεθεί κατά την προηγούμενη καταδίκη της όταν εκείνη αρνήθηκε να της παραχωρήσει την επιχείριση λαθρεμπορίου της. Ερχόμενη στη φυλακή, δημιουργεί και ηγείται μιας συμμορίας αποτελούμενης από τις αφροαμερικανές κρατούμενες, οι οποίες μαγεύονται από τη δυναμικότητα και τη φιλικότητά της. Είναι πολύ ικανή στη χειραγώγηση των άλλων. Στη φυλακή, ξεκινά μια επιχείρηση λαθρεμπορίου καπνού. Με αναδρομές στο παρελθόν, αποδεικνύεται η υποκρισία, η μνησικακία και η υπεροψία της, όταν φαίνεται πως οργάνωσε τη δολοφονία ενός "παιδιού" της. Η καταπιεστική κι αχάριστη συμπεριφορά της, ωστόσο, απομακρύνει σιγά σιγά τα κορίτσια της. Έχοντας πλέον μείνει μόνη, δραπετεύει από το τούνελ της Κόκκινης αλλά, φθάνοντας στο δρόμο, σκοτώνεται από τη δεσποινίδα Ρόσα που είχε επίσης δραπετεύσει κλέβοντας το όχημα της φυλακής. 
Ρόσα Θισνέρος (Μπάρμπαρα Ρόζενμπλατ): Η δεσποινίς Ρόσα είναι μια ηλικιωμένη καρκινοπαθής κατάδικος που βρίσκεται στη φυλακή λόγω ληστειών σε τράπεζες. Θεωρεί πως έχει την κατάρα όλοι οι άνδρες που αγαπά να πεθαίνουν. Συχνά, μεταφέρεται από τη Μορέλο για χημειοθεραπεία στο νοσοκομείο. Ο καρκίνος της γίνεται, όμως, πιο επιθετικός, με αποτέλεσμα να της απομένουν μόνο 3-6 βδομάδες ζωής, εφόσον η φυλακή δεν μπορεί να χρηματοδοτήσει την υστερεκτομή της. Όντας απογοητευμένη που θα πεθάνει στη φυλακή κι όχι ανάμεσα σε μεγαλεία και πλούτη όπως πάντα φανταζόταν, δραπετεύει χάρη στη Μορέλο που της δίνει τη δυνατότητα να δραπετεύσει κλέβοντας το όχημα της φυλακής. 
Τζίμι Κάβανο (Πατρίσια Σκουάιρ): Η Τζίμι, μέλος των χρυσών κοριτσιών, είναι μια κρατούμενη σε προχωρημένο στάδιο άνοιας ή Αλτσχάιμερ. Είναι πρόσχαρη αλλά και απρόσεκτη και συνεχώς μπερδεμένη. Η διοίκηση της φυλακής καταλήγει στη διαπίστωση ότι δεν μπορεί πλέον να τη φροντίζει λόγω της συμπεριφοράς της και για το λόγο αυτό, την αποφυλακίζει χαριστικά, αφήνοντάς τη αβοήθητη στον έξω κόσμο.

 Αποφυλακισμένοι χαρακτήρες 

Στέλλα Κάρλιν (Ρούμπι Ρόουζ): Εργαζόμενη στο εργαστήριο κατασκευής εσωρούχων της φυλακής, η Στέλλα γνωρίζει την Πάιπερ και έτσι ξεκινά μια ερωτική αλλά και επαγγελματική σχέση μαζί της, συνδιοικώντας την επιχείρηση λαθρεμπορίου χρησιμοποιημένων εσωρούχων της. Ωστόσο, μετά την αναγγελία της αποφυλάκισής της, πανικοβάλλεται και κλέβει τα χρήματα της Πάιπερ, μ' αποτέλεσμα η τελευταία να τη σαμποτάρει, οδηγώντας τη στη φυλακή υψίστης ασφαλείας.
Νίκι Νίκολς (Νατάσα Λιόν): Η Νίκολς, που βρίσκεται στη φυλακή λόγω χρήσης ηρωίνης, προέρχεται από μια πλούσια μητέρα, μέλος της υψηλής κοινωνίας, η οποία ζούσε εντούτοις σε ξεχωριστό σπίτι και την παραμελούσε δίνοντας έμφαση στην κοσμική ζωή της. Έτσι, η Νίκολς οδηγήθηκε στον εθισμό της στα ναρκωτικά, τον οποίο όμως καταπολέμησε αφότου φυλακίστηκε στο Λίτσφιλντ, με τη βοήθεια της Κόκκινης την οποία θεωρεί ως μητέρα της. Αναπτύσσει ερωτική σχέση τόσο με τη Μορέλο και την Άλεξ όσο και με τη νεοφερθείσα Σόσο, ενώ χρησιμοποιεί το σεξ ως τρόπο αντιμετώπισης του εθισμού της. Ωστόσο, αποδεικνύεται πως ο εθισμός της είναι αρκετά ισχυρός καθώς, εκτός από τη συνεχή της επιθυμία να ξανακυλήσει, η ανάμειξή της στην υπόθεση που αφορά την απομάκρυνση από τη φυλακή μιας ποσότητας ηρωίνης εν τέλει την οδηγεί στο να κατηγορηθεί για κατοχή, με αποτέλεσμα να οδηγηθεί στη φυλακή υψίστης ασφαλείας. 
Κλοντέτ Πελάζ (Μισέλ Χερστ): Η δις Κλοντέτ είναι μια χρόνια φυλακισμένη στο Λίτσφιλντ. Αποτελεί πηγή τρόμου για τις υπόλοιπες κρατούμενες λόγω της φήμης πως έχει διαπράξει φόνο. Με αναδρομές, αποκαλύπτεται πως διηύθυνε ένα παράνομο πρακτορείο καθαρισμού όπου γινόταν κατά κόρον εμπόριο παιδιών σκλάβων. Στη φυλακή, είναι αυστηρότατη, σκληρή και τελειομανής. Η δεσποινίδα Κλοντέτ δεν έχει κανέναν στον έξω κόσμο και έχει να δεχθεί επισκέπτη και αλληλογραφία παραπάνω από δέκα χρόνια. Όταν όμως την επισκέπτεται ένας παλιός φίλος της, ο Ζαν Μπατίστ, ζητά να επανεξεταστεί η αποφυλάκισή της. Προς οικτρή απογοήτευσή της, η υπόθεσή της ναυαγεί και έτσι, επιτίθεται εν βρασμώ ψυχής στη φύλακα Φίσερ, μ' αποτέλεσμα η ποινή της να παραταθεί και αυτή να μετατεθεί σε φυλακή υψηλής ασφαλείας.

Προσωπικό της φυλακής

Τζο Καπούτο (Νικ Σάντοου): Ο Καπούτο, διοικητικός υπεύθυνος της φυλακής, είναι ένας πολυμήχανος χαρακτήρας. Ωθεί σε παραίτηση την πρώην προϊσταμένη του, Φιγκερόα, και έπειτα, υπό ιδιωτικής διοίκησης της φυλακής, ανταγωνίζεται με τον απεσταλμένο της εταιρείας για την αδιαφορία που επιδεικνύει ως προς τη διαχείριση της φυλακής. Όταν αυτός παραιτείται, αναλαμβάνει τη θέση του και "μεταλλάσσεται" σε έναν εκμεταλλευτή εργοδότη, απογοητεύοντας τους έμπιστούς του φύλακες, οι οποίοι τον εγκαταλείπουν. 
Σαμ Χίλι (Μάικλ Τζέι Χάρνι): Ο Χίλι, σύμβουλος της Πάιπερ και άλλων γυναικών στη φυλακή, χαρακτηρίζεται από τις ακραίες απόψεις του. Παρουσιάζεται ως σκληρός και αμετάκλητος, ωστόσο αποφεύγει τις συγκρούσεις και τις λογομαχίες και είναι κατά βάθος καλοκάγαθος και δίκαιος. Είναι παντρεμένος με μια Ρωσίδα νύφη δια αλληλογραφίας, η οποία τον χρησιμοποιεί ως μέσο απόκτησης πράσινης κάρτας. Διοργανώνει επίσης και το Καταφύγιο, ένα χώρο ψυχοθεραπείας, θεσμός όμως που άφησε αδιάφορες τις κρατούμενες ενώ για λίγο, αναπτύσσει ερωτική φιλία με την Κόκκινη.   
Τζορτζ Μέντες "Πορνομουστάκης" (Πάμπλο Σράιμπερ): Ο Πορνομουστάκης είναι ένας ύπουλος, διεφθαρμένος και διεστραμμένος φύλακας. Οι φυλακισμένες τον αντιπαθούν λόγω του ότι καταχράται της εξουσίας. Στην προσπάθειά του να καλύψει το κύκλωμα διακίνησης ναρκωτικών στη φυλακή το οποίο αυτός διευθύνει, κατηγορεί τη Ρέζνικοφ, με αποτέλεσμα την απομάκρυνσή της από την κουζίνα.  Ύστερα από την επ' αυτοφόρω σύλληψή του από τον Καπούτο να κάνει σεξ με την Ντάγια, όπως ακριβώς εκείνη είχε σχεδιάσει για να δικαιολογήσει την εγκυμοσύνη της, τίθεται σε άδεια άνευ αποδοχών, ωστόσο εξακολουθεί να επικοινωνεί μαζί της, εφόσον την έχει πλέον ερωτευτεί. Παρά τη σύντομη επαναφορά του, η αποκάλυψη του σκανδάλου τον οδηγεί στη φυλακή. Έπειτα, η μητέρα του επιδιώκει να υιοθετήσει το μωρό της Ντάγια. 
Τζον Μπένετ (Ματ ΜακΓκόρι): Φύλακας ο οποίος διατηρεί μια μυστική σχέση με την Ντάγια. Όταν εκείνη μένει έγκυος, ο Μπένετ διστάζει να αποκαλύψει πως είναι ο πατέρας, φοβούμενος πως θα χάσει τη δουλειά του και θα τιμωρηθεί. Παρόλα ταύτα, νοιάζεται πάρα πολύ για εκείνη και το παιδί του σε σημείο που δέχεται να επισκεφτεί ως ένδειξη καλής φιλίας το σύντροφο της μητέρας της Ντάγια, ο οποίος όμως τον τρομοκρατεί και τον απομακρύνει.
Νάταλι Φιγκερόα "Φιγκ" (Αλίσια Ράινερ): Η Φιγκ χρησιμοποιεί τη σκληρότητα για να αντιμετωπίσει τα προβλήματά της και, αν και η ίδια ισχυρίζεται πως είναι προστάτιδα των γυναικείων δικαιωμάτων, αδιαφορεί συστηματικά για την κατάσταση των φυλακισμένων. Συγχρόνως με τη δουλειά της στη φυλακή, υποστηρίζει την προεκλογική εκστρατεία του υποψηφίου για γερουσιαστής άνδρα της, υπεξαιρώντας τα χρήματα της φυλακής για τη χρηματοδότησή της. Εξωθείται σε παραίτηση από τον Καπούτο, ο οποίος όμως, έπειτα, ζητεί τη βοήθειά της για τη διάσωση της φυλακής.
Τσάρλι Κόουτς (Τζέιμς ΜακΜέναμιν): Πρώην υπάλληλος σε μαγαζί με ντόνατ, ο Κόουτς αποκτά δουλειά στη φυλακή και αναπτύσσει σχέση με την Ντόγκετ, η οποία όμως σύντομα επισκιάζεται από το βιασμό της και την κακοποίηση που της ασκεί. 
Σκοτ Ο'Νίλ (Τζόελ Μαρς Γκάρλαντ): Ο Ο'Νιλ είναι ένας ευγενικός και υπέρβαρος φύλακας ο οποίος βρίσκεται σε σχέση με τη Γουάντα Μπελ. Παρά την προσπάθειά του να χάσει βάρος, φαίνεται πως συνεχώς χάνει την αυτοσυγκράτησή του. Αποδεικνύεται από το φινάλε του δεύτερου κύκλου πως δεν είχε τόσο καλά παιδικά χρόνια στην καθολική του οικογένεια. 
Γουάντα Μπελ (Κάθριν Κέρτεν): Η Γουάντα είναι μια φαινομενικά φριχτή, γκρινιάρα και δρακόντεια φύλακας, κατά βάθος όμως είναι γλυκιά και ρομαντική. Παίρνει τη δουλειά της πολύ σοβαρά ενώ διατηρεί και μια πολύ ένθερμη σχέση με το συνάδελφό της Ο' Νιλ, με τον οποίο συγκατοικούν. 
Τζόελ Λούστσεκ (Ματ Πίτερς): Ένας απαθής, σαρκαστικός και με λίγα προσόντα φύλακας. Είναι αδιάφορος, καθώς δε δίνει μεγάλη σημασία στα καθήκοντά του. Υπονοείται ότι είναι αλκοολικός και αποδεικνύεται ότι πάσχει από ήπιο εθισμό στα ναρκωτικά.

Λοιποί χαρακτήρες

Λάρι Μπλουμ (Τζέισον Μπιγκς): Ο Λάρι, Εβραϊκής καταγωγής αποτυχημένος συγγραφέας, είναι ο αρραβωνιαστικός της Πάιπερ. Είναι εγωιστής και ανασφαλής και αναστατώνεται όταν μαθαίνει ότι η Πάιπερ του έκρυψε πως είναι στη φυλακή μαζί με την Άλεξ. Ωστόσο, εκμεταλλεύεται την ποινή της Πάιπερ και τη χρησιμοποιεί για να διαπρέψει στην καριέρα του. Αφότου η Πάιπερ τον απάτησε με την Άλεξ, απομακρύνεται από αυτή και σύντομα ξεκινά μια σχέση με την παντρεμένη κολλητή της, την Πόλι.  
Κάρολ Τσάπμαν & Μπιλ Τσάπμαν (Ντέμπορα Ρας, Μπιλ Χογκ): Οι πλούσιοι γονείς της Πάιπερ. Η Κάρολ είναι μια ρηχή, αδιάφορη και δίχως χιούμορ γυναίκα ενώ ο Μπιλ είναι υποστηρικτικός. 
Καλ Τσάπμαν (Μάικλ Τσέρνας): Ο νεότερος αδερφός της Πάιπερ, από τον οποίο οι γονείς της Πάιπερ δεν είχαν μεγάλες προσδοκίες, μέχρις ότου αυτή φυλακίστηκε και αυτοί έστρεψαν, προς ενόχλησή του, την προσοχή τους πάνω του. Είναι φυσιολάτρης και χίπης και κατοικεί με τη γυναίκα του, τη Νέρι, στο τροχόσπιτό του στη μέση του πουθενά.. Βοηθά την Πάιπερ με το κύκλωμά της διακίνησης εσωρούχων. 
Πόλι Χάρπερ (Μαρία Ντίτσια): Η κολλητή φίλη της Πάιπερ με την οποία διαχειρίζονταν μια διαδικτυακή επιχείρηση. Η Πόλι υπήρξε πάντοτε υποστηρικτική στην Πάιπερ, ειδικά κατά την εξερεύνηση της σεξουαλικότητάς της. Ύστερα από τη φυλάκιση της Πάιπερ και την ψύχρανση της σχέσης της με το Λάρι, ο ίδιος συνάπτει σχέση με την Πόλι, η οποία έχει μόλις γεννήσει και δεν μπορεί να αναλάβει όλες τις ευθύνες από μόνη της. 
Πιτ Χάρπερ (Νικ Στίβενσον): Ο άνδρας της Πόλι και πατέρας του παιδιού της. Ο Πιτ διαφαίνεται πως είναι εγωιστής κι ενοχλητικός και εγκαταλείπει την Πόλι όταν ανακαλύπτει τη σχέση της με το Λάρι.

 Παραγωγή 

Η σειρά τοποθετείται στη φανταστική φυλακή Λίτσφιλντ στη Νέα Υόρκη. Αν και υπάρχει πράγματι πόλη ονόματι Λίτσφιλντ στην πολιτεία της Νέας Υόρκης, δεν έχει σωφρονιστικό ίδρυμα. Τα γυρίσματα έγιναν στην κομητεία Ρόκλαντ της Νέας Υόρκης.

 Παγκόσμια διανομή 

Η σειρά διατίθεται στις ΗΠΑ μόνο μέσω Netflix. Ωστόσο, προβάλλεται και στη Νέα Ζηλανδία μέσω του τηλεοπτικού καναλιού TV2 και στην Αυστραλία μέσω του Showcase.

 Υποδοχή  
300px|right|thumb|Μέλη του καστ και του συνεργείου στις απονομές βραβείων Peabody, Mάιος 2014

Η σειρά Orange is the new Black έχει λάβει πολλές θετικές κριτικές για όλους τους κύκλους της. Στην ιστοσελίδα της σειράς, περιγράφεται ως μια σειρά μαύρου χιούμορ με δραματική λαβή.

Εκτός από τις θετικές κριτικές για το περιεχόμενό της, η σειρά έχει επαινεθεί και για την πολυπολιτισμικό της χαρακτήρα, καθώς αντιπροσωπεύει όλες τις φυλές ανθρώπων ισάξια. Πέραν αυτού, θεωρείται μια από τις πιο φεμινιστικές σειρές, καθώς περιλαμβάνει σε αντίθεση με την πλειοψηφία των υπόλοιπων σειρών περισσότερους γυναικείους παρά ανδρικούς ρόλους, ενώ δεν παραλείπει να συμπεριλάβει και άτομα όλων των σεξουαλικών προσανατολισμών. Έχει επίσης δεχθεί εύσημα λόγω του ότι για πρώτη φορά στα χρονικά του είδους της σειράς, το ρόλο μιας διεμφυλικής γυναίκας τον υποδύεται μια διεμφυλική γυναίκα (Λαβέρν Κοξ).

 Παραπομπές 

 Εξωτερικοί σύνδεσμοι 




Κατηγορία:Αμερικανικές τηλεοπτικές σειρές
Κατηγορία:Φεμινιστικά έργα
Κατηγορία:Τηλεοπτικές σειρές βασισμένες σε βιβλία
Κατηγορία:Τηλεοπτικές σειρές συσχετιζόμενες με ΛΟΑΤ
Κατηγορία:Τηλεοπτικές σειρές Netflix